Марко Ганчев
Селекция от ранг висок

chitanka.info

Поет не могат да превият,

ако самият той не ще.

Учудва се на туй самият,

тъй както се учудват те.

Като че ли се нарушава

природен някакъв закон.

Напротив — то наподобява

кръстоска на магаре с кон.

Нима сме чули да се хули

природата, че чрез това

катър създава или муле —

две издръжливи същества?

Природата чрез нас развива

селекция от ранг висок:

поет — това е издръжлива

кръстоска между роб и бог.

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.